Kerry: Korrupsioni, armik i paqes globale
Figura të larta janë mbledhur për të diskutuar mënyrat për të luftuar këtë problem që e quajnë një plagë e rëndë për zhvillimin
Korrupsioni është armik i paqes globale, shprehet Sekretari amerikan i Shtetit John Kerry. Shefi i diplomacisë amerikane i bëri komentet sot në një takim të nivelit të lartë në Londër, të organizuar me nismë të kryeministrit britanik David Cameron për të diskutuar rrugët për të luftuar korrupsionin dhe evazionin fiskal: Sekretari i Shtetit John Kerry tha se korrupsioni në botë nuk është thjesht një problem ekonomik, por edhe një kërcënim për paqen, ashtu si grupet ekstremiste. Pikërisht zhgënjimi me punën e qeverive dhe udhëheqësve të korruptuar po ushqen radhët e grupeve ekstremiste, tha zoti Kerry: Zoti Kerry është ftuar nga Kryeministri britanik David Cameron për të bashkë-drejtuar takimin për format e luftës kundër korrupsionit. Në hapje të takimit sot në Londër, kryeministri Cameron u zotua sot të krijojë një regjistër publik që ofron transparencë për të gjithë ata që zotërojnë prona të patundshme në Londër, në përpjekje për të mos lejuar pastrim parash në tregun imobiliar të kryeqytetit britanik. Zoti Cameron e veçoi luftën kundër korrupsionit, përfshirë edhe evazionin fiskal, si politika qendrore në axhendën që parashtroi gjatë takimit të G-8 në Londër në 2013. Takimi zhvillohet pasi Dokumentet e Panamasë nxorën një numër emrash nga radhët e elitës politike dhe të biznesit në Britani ndër ata që shfrytëzonin parajsat fiskale për t’u shpëtuar taksave. Kryeministri britanik thotë se regjistri i ri synon të nxjerrë emrat e atyre që fshihen pas kompanive fantazmë dhe që kanë derdhur miliona dollarë para të pista në tregun e banesave në Londër. Takimi u trondit që në fillim të tij nga komentet e zotit Cameron, të regjistruara nga kamera, kur ai nuk e kishte mendjen. Në to kryeministri britanik i përshkruan Nigerinë dhe Afganistanin, të dyja të pranishme në takim, si “nën korrupsion fantastik”. Më pas, zoti Cameron tha se megjithë problemet, udhëheqësit nga të dyja vendet po punojnë për ta luftuar këtë fenomen.